b'\n_START_ARTICLE_\nVekarus\n_START_SECTION_\nJ\xc3\xa4rven tiedot\n_START_PARAGRAPH_\nJ\xc3\xa4rven pinta-ala on 19,57 hehtaaria, rantaviivan pituus 2,61  kilometri\xc3\xa4 ja korkeus merenpinnasta 102,3 metri\xc3\xa4. J\xc3\xa4rvess\xc3\xa4 on Vekarussaari-niminen saari. Sen lasku-uomana on Vekarusoja, joka on yksi Ven\xc3\xa4j\xc3\xa4n puolelle laskevan Korisevanojan latvahaaroista. J\xc3\xa4rven valuma-alue on 2,070859 km\xc2\xb2. Valuma-alueelle j\xc3\xa4\xc3\xa4 kaksi pienemp\xc3\xa4\xc3\xa4 lampea.\n_START_SECTION_\nVesist\xc3\xb6suhteet\n_START_PARAGRAPH_\nJ\xc3\xa4rven laskuoja Vekarusoja on yksi Suomesta Ven\xc3\xa4j\xc3\xa4n puolelle laskevan Korisevanojan latvahaaroista. Ven\xc3\xa4j\xc3\xa4n puolella Korisevanoja laskee K\xc3\xa4r\xc3\xa4jokeen, joka edelleen laskee Suomen puolelta Kuulammesta alkunsa saavaan Kuunjokeen. Kuunjoki laskee Ven\xc3\xa4j\xc3\xa4ll\xc3\xa4 Helisev\xc3\xa4nj\xc3\xa4rveen, josta vedet edelleen laskevat Vuoksen K\xc3\xa4kisalmen haaraan R\xc3\xa4is\xc3\xa4l\xc3\xa4ss\xc3\xa4 ja siit\xc3\xa4 Laatokkaan._NEWLINE_J\xc3\xa4rvi luetaan Suomen nykyisess\xc3\xa4 vesist\xc3\xb6aluejaossa Vuoksen vesist\xc3\xb6n (04) Suur-Saimaan alueeseen kuuluvan Vuoksen alueen (04.19) osa-alueena olevaan Korisevanojan valuma-alueeseen (04.198). _NEWLINE_Vesist\xc3\xb6n osa-alueen 04.198 nimen\xc3\xa4 "Korisevanojan valuma-alue" on ep\xc3\xa4tarkka. Joki, jonka koko valuma-alueesta on kysymys, on Kuunjoki. Korisevanoja on Kuunjoen sivujoen K\xc3\xa4r\xc3\xa4joen sivuhaara, jonka valuma-alueeseen kuuluu vain osa Suomen puolelle ulottuvasta Kuunjoen valuma-alueesta. Koko valuma-alue on Kuunjoen valuma-alue. Suomen nykyisess\xc3\xa4 valuma-aluejaossa nimi "Kuujoen valuma-alue" on virheellisesti annettu viereiselle Ilmeenjoen valuma-alueelle (04.199).'